1.Įvadas

2018 m. Taisomojo biudžeto Nr. 5 projekto (toliau – TBP) tikslai yra šie:

-Panaikinti įsipareigojimų ir mokėjimų asignavimų rezervą, susijusį su Turkijai teikiama parama pagal Pasirengimo narystei pagalbos priemonę (PNPP II), nes rezervo panaudojimo sąlyga, kurią nustatė Europos Parlamentas ir Taryba, neįvykdyta.

-Padidinti įsipareigojimų asignavimus Europos kaimynystės priemonei (EKP) siekiant finansuoti papildomus veiksmus, susijusius su centrinės Viduržemio jūros regiono dalies migracijos maršrutu ir įvykdyti įsipareigojimo, prisiimto 2018 m. balandžio 24–25 d. 2-ojoje Briuselio konferencijoje „Parama Sirijos ir viso regiono ateičiai“, dalį.

-Padidinti mokėjimų asignavimus humanitarinei pagalbai siekiant patenkinti išankstinio finansavimo poreikius, atsiradusius dėl įsipareigojimų asignavimų iš neatidėliotino pagalbos rezervo padidinimo (sprendimas priimtas 2017 m. pabaigoje) ir iš dalies dėl perkėlimo metų pabaigoje.

-Pakeisti Inovacijų ir tinklų programų vykdomosios įstaigos (INEA) etatų planą atsižvelgiant į iniciatyvą „WiFi4EU“.

Iš esmės šis taisomasis biudžetas yra neutralus.

2. Rezervo, susijusio su Turkijai teikiama parama pagal Pasirengimo narystei pagalbos priemonę (PNPP II), panaikinimas

Per 2018 biudžeto procedūrą Europos Parlamentas ir Taryba nusprendė į rezervą atidėti 70 mln. EUR įsipareigojimų asignavimų ir 35 mln. EUR mokėjimų asignavimų ir jį įtraukti į 22 02 03 01 biudžeto punktą „Politinių reformų ir laipsniško teisės aktų derinimo su Sąjungos acquis rėmimas“. Ši biudžeto eilutė susijusi su Turkijai teikiama parama pagal Pasirengimo narystei pagalbos priemonę (PNPP II).

Buvo nustatyta tokia šių sumų išmokėjimo sąlyga: „ (...) kai, remiantis Komisijos metine ataskaita, Turkija bus padariusi apčiuopiamą pakankamą pažangą teisinės valstybės, demokratijos, žmogaus teisių ir spaudos laisvės srityse“.

2018 m. balandžio 17 d. paskelbtoje Komisijos metinėje ataskaitoje dėl Turkijos daromos neabejotinos išvados, kad apčiuopiamos pažangos nėra, be to, Turkija toliau tolsta nuo Europos, visų pirma dėl pernelyg mažos pažangos teisinės valstybės, demokratijos ir žmogaus teisių srityse. Dėl tebesitęsiančios nepaprastosios padėties, paskelbtos po bandymų įvykdyti perversmą 2016 m. liepos 15 d., ir veiksmų, kurių buvo imtasi jos metu, smarkiai apribotos pilietinės ir politinės teisės, be kita ko, saviraiškos laisvė ir susirinkimo laisvė. Teismai iš esmės netenka nepriklausomumo, teisė į teisingą bylos nagrinėjimą suvaržyta, o pilietinei visuomenei daromas vis didesnis spaudimas. Nuo nepaprastosios padėties paskelbimo kardomojo kalinimo tikslais sulaikyta per 150 000 asmenų, 150 iš jų yra žurnalistai.

Nuo metinės ataskaitos paskelbimo pirmiau minėtos tendencijos nesikeičia.

Europos Parlamento ir Tarybos nustatyta sąlyga nevykdoma, todėl galiausiai pasiūlyta visiškai panaikinti susijusias rezervo (įsipareigojimų ir mokėjimų asignavimų) sumas ir susijusias biudžeto pastabas bei padidinti Europos kaimynystės priemonei (EKP) ir humanitarinei pagalbai skiriamas lėšas.





EUR Biudžeto eilutė Pavadinimas Įsipareigojimų asignavimai Mokėjimų asignavimai 40 02 41 Diferencijuotieji asignavimai (Rezervas 22 02 03 01 biudžeto punktui – Pasirengimo narystei priemonė – Turkija – Politinių reformų ir laipsniško teisės aktų derinimo su Sąjungos acquis rėmimas) –70 000 000 –35 000 000 Iš viso –70 000 000 –35 000 000

3. Įsipareigojimų asignavimų Europos kaimynystės priemonei (EKP) didinimas

Komisija siūlo 70 mln. EUR suma padidinti įsipareigojimų asignavimus Europos kaimynystės priemonei (EKP) siekiant finansuoti papildomus neatidėliotinus veiksmus, susijusius su centrinės Viduržemio jūros regiono dalies migracijos maršrutu, ir įvykdyti įsipareigojimo, prisiimto 2018 m. balandžio 24–25 d. 2-ojoje Briuselio konferencijoje „Parama Sirijos ir viso regiono ateičiai“, dalį. Šiuo tikslu lėšos bus skirtos ES patikos fondo Afrikos dalies Šiaurės Afrikos programai ir ES patikos fondui „Madad“ (Sirijai).

28 mln. EUR būtų pervesti ES patikos fondo Afrikos dalies Šiaurės Afrikos programai siekiant panaikinti 225 mln. EUR trūkumą, kuris, kaip nustatyta, susidarytų 2018–2019 m., ir kurio susidarymas patvirtintas dviejose paskutinėse Europos migracijos darbotvarkės įgyvendinimo pažangos ataskaitose. Papildomas finansavimas Libijai bus iš esmės susijęs su savanorišku sunkioje padėtyje atsidūrusių migrantu grįžimu. Be to, nepaisant bendro nelegalių sienos kirtimo atvejų sumažėjimo 2018 m., daugėja migracijos iš Maroko ir Tuniso į Europą atvejų, todėl reikia atnaujinti paramą pagrindinėms neteisėtos migracijos priežastims Tunise šalinti ir Maroko integracijos strategijai veiksmingai įgyvendinti.